“অনেক কিছু করতে পারতাম,” পাকিস্তানকে ফের হুঁশিয়ারি রাজনাথের

ওয়েব ডেস্ক: পহেলগামে জঙ্গি হামলার (Pahalgam Terrorist Attack) পর ভারতীয় সেনা (Indian Army) আরও ভয়ঙ্করভাবে এর জবাব দিতে পারত, কিন্তু এক্ষেত্রে সংযত ও পরিমিত প্রতিক্রিয়া দেখানোর পথই বেছে নিয়েছিল ভারত, সম্প্রতি এ কথা স্পষ্ট জানালেন দেশের প্রতিরক্ষামন্ত্রী রাজনাথ সিং (Rajnath Singh)। রবিবার বিআরও নির্মিত ১২৫টি প্রকল্প উদ্বোধনের পর তিনি বলেন, ‘অপারেশন সিঁদুর’ (Operation Sindoor) দেশের সেনার শৃঙ্খলা ও দায়িত্ববোধকে প্রমাণ করেছে।

প্রতিরক্ষামন্ত্রী এদিন বলেন, “আমাদের সেনা কীভাব সন্ত্রাসীদের জবাব দিয়েছে, তা গোটা বিশ্ব দেখেছে। চাইলে আমরা আরও অনেক কিছু করতে পারতাম, কিন্তু আমরা সংযত থেকেছি, যা প্রয়োজন ছিল শুধু সেটাই করেছি।” পাশাপাশি এই সেনা অভিযানের জন্য তিনি সীমান্তের সাধারণ মানুষকেও ধন্যবাদ জানিয়েছেন। রাজনাথ এ প্রসঙ্গে বলেন, “লাদাখ সহ সীমান্ত এলাকার সাধারণ মানুষের সহযোগিতা ছাড়া এই অভিযানে সফল হওয়া সম্ভব ছিল না।”

আরও পড়ুন: জোকার নয়, লড়ে ডাক্তার হয়েছেন ‘বামন’ গণেশ! জানেন তাঁর গল্পটা?

প্রতিরক্ষামন্ত্রী আরও জানান, উন্নত যোগাযোগব্যবস্থা, স্যাটেলাইট সহায়তা, উন্নত নজরদারি নেটওয়ার্কের কারণে কঠিন পার্বত্য এলাকায়ও আজ ভারতীয় সেনা বিশ্বের মঞ্চে বরেণ্য। এরপরই সীমান্ত লাগোয়া এলাকার উন্নয়নের কথা তুলে ধরেন রাজনাথ সিং। তিনি বলেন, সীমান্ত এলাকায় সামগ্রিক উন্নয়নে কেন্দ্রীয় সরকার সর্বোচ্চ উদ্যমে কাজ করছে। উন্নত সড়ক ও যোগাযোগ শুধু প্রতিরক্ষা ব্যবস্থাকেই শক্তিশালী করছে না, সীমান্তবর্তী অঞ্চলগুলির অর্থনৈতিক উন্নয়নেও সাহায্য করছে।

বক্তব্যের শেষে প্রতিরক্ষামন্ত্রী বলেন, “সরকার, সেনা এবং বিআরও সীমান্তের মানুষের পাশে আছে। এই সম্পর্ককে আরও মজবুত রাখতে হবে যাতে কোনও বহিরাগত শক্তি তা দুর্বল করতে না পারে।”