দিনে ১০ ঘণ্টা কাজ! এ কী নিয়ম করল অন্ধ্রপ্রদেশ সরকার?

ওয়েব ডেস্ক: বেসরকারি ক্ষেত্রে দৈনিক শ্রমসময় সর্বাধিক ১০ ঘন্টা করে দিল অন্ধ্রপ্রদেশ সরকার (Andhra Pradesh Government)। এতদিন সে রাজ্যে দৈনিক সর্বাধিক শ্রমসময় ছিল ৯ ঘণ্টা। অন্ধ্রপ্রদেশ সরকার তার শ্রম আইন সংশোধন করে জানিয়েছে, রাজ্যে বেশি করে শিল্প এবং লগ্নি আনতে এই পদক্ষেপ নেওয়া হয়েছে।

টিডিপি-নেতৃত্বাধীন এনডিএ সরকার সম্প্রতি মন্ত্রিসভার বৈঠকে কর্মঘণ্টা নয় ঘন্টা থেকে বাড়িয়ে দশ ঘন্টা করার সিদ্ধান্ত অনুমোদন করেছে। অন্ধ্রপ্রদেশ কারখানা আইনে পরিবর্তনের মাধ্যমে এগুলি অন্তর্ভুক্ত করা হবে। আগে এই সীমা ছিল প্রতিদিন আট ঘন্টা, যা প্রায় এক দশক আগে নয় ঘন্টা পর্যন্ত বাড়ানো হয়েছিল।

আরও পড়ুন: মহারাষ্ট্রে নামল NSG কমান্ডো, চলবে বিশেষ অভিযান, কিন্তু কেন?

নতুন এই নিয়ম রাজ্যে পরিচালিত সমস্ত বেসরকারি সংস্থা এবং কারখানার ক্ষেত্রে প্রযোজ্য হবে। তথ্য ও জনসংযোগ মন্ত্রী কে পার্থসারথি এই সংশোধনী ঘোষণা করে বলেন, এই পরিবর্তনগুলি সরকারের বৃহত্তর ব্যবসায় সরলীকরণ নীতির অংশ। তিনি আরও বলেন যে আইনের ৫৪ ধারার অধীনে, কাজের সময়কাল নয় ঘন্টা থেকে বাড়িয়ে দশ ঘন্টা করা হয়েছে।

এছাড়াও, ৫৫ ধারার অধীনে নির্ধারিত বিরতির সময়কাল পরিবর্তন করা হয়েছে। “আগে পাঁচ ঘন্টা (কাজের) জন্য এক ঘন্টা বিশ্রাম ছিল; এখন তা ছয় ঘন্টা করা হয়েছে,” তিনি বলেন। আইনটি বর্তমানে প্রতিদিন সর্বোচ্চ নয় ঘন্টা কর্মঘণ্টার অনুমতি দেয়, পাঁচ ঘন্টা একটানা কাজের পরে বাধ্যতামূলক ৩০ মিনিটের বিরতি সহ। ওভারটাইমের সীমাও এখনকার ৭৫ ঘন্টা থেকে বাড়িয়ে ১৪৪ ঘন্টা করা হয়েছে।