মোদির সঙ্গে দেখা করতে গেলেন রাহুল গান্ধী, কী নিয়ে আলোচনা?

ওয়েব ডেস্ক: পহেলগাম জঙ্গি হামলার (Pahalgam Terror Attack) পর থেকেই সরগরম ভারত-পাকিস্তান কূটনৈতিক সম্পর্ক। ইতিমধ্যে সেনাপ্রধানদের সঙ্গে একাধিক বৈঠক করেছেন প্রধানমন্ত্রী নরেন্দ্র মোদি (Narendra Modi)। এই আবহে এবার তড়িঘড়ি প্রধানমন্ত্রীর বাসভবনে পৌঁছে গেলেন সংসদের বিরোধী দলনেতা রাহুল গান্ধী (Rahul Gandhi)। জানা গিয়েছে, সান্ধ্যকালীন বৈঠকে মোদির সঙ্গে বসতে চলেছেন বিরোধী দলনেতা। কিন্তু কী নিয়ে বৈঠক হতে চলেছে? সেটা এবার জেনেনেওয়া যাক।

জানা গিয়েছে, সেন্ট্রাল ব্যুরো অফ ইনভেস্টিগেশনের (CBI) পরবর্তী প্রধান নিয়োগ হতে চলেছে। তার জন্য গঠিত হয়েছে একটি উচ্চপর্যায়ের কমিটি। সেই কমিটির বৈঠকে যোগ দিতে প্রধানমন্ত্রী দফতরে গিয়েছেন সংসদের বিরোধী দলনেতা রাহুল গান্ধী। সূত্রের খবর, এই বৈঠকের মাধ্যমে দেশের শীর্ষ তদন্ত সংস্থার নতুন প্রধান নির্বাচনের প্রক্রিয়া শুরু হতে চলেছে।

আরও পড়ুন: ভারতীয় সেনার ওয়েবসাইট হ্যাকিংয়ের চেষ্টা! নেপথ্যে পাক হ্যাকার?

সিবিআই প্রধান নিয়োগের জন্য গঠিত কমিটিতে রয়েছেন খোদ প্রধানমন্ত্রী মোদি। এছাড়াও এই কমিটিতে রাখা হয়েছে ভারতের সুপ্রিম কোর্টের প্রধান বিচারপতি সঞ্জীব খান্না এবং লোকসভার বিরোধী দলনেতা রাহুল গান্ধী। নিয়মানুযায়ী, সিবিআই প্রধানের মেয়াদ দুই বছর নির্ধারিত। তবে পরিস্থিতির বিচারে এই মেয়াদ সর্বোচ্চ পাঁচ বছর পর্যন্ত বাড়ানো যেতে পারে।

উল্লেখ্য, বর্তমান সিবিআই পরিচালক প্রবীণ সুদের কার্যকাল শেষ হচ্ছে আগামী ২৫ মে। কর্ণাটক ক্যাডারের ১৯৮৬ ব্যাচের আইপিএস অফিসার ছিলেন প্রবীণ সুদ। তিনি ২০২৩ সালের মে মাসে সিবিআই প্রধানের দায়িত্ব নেন। তিনি তৎকালীন পরিচালক সুবোধ কুমার জয়সওয়ালের স্থলাভিষিক্ত হয়েছিলেন। এবার তাঁর স্থলাভিষিক্ত কে হন, সেটাই দেখার বিষয়।