“বয়কট করা যেত,” ভারত-পাক ম্যাচ নিয়ে বড় মন্তব্য মনোজ তিওয়ারির

ওয়েব ডেস্ক: পহেলগাম জঙ্গি হামলার (Pahalgam Terror Attack) পর প্রথমবার বাইশ গজে মুখোমুখি হচ্ছে ভারত ও পাকিস্তান (India-Pakistan Match)। সৌজন্যে এশিয়া কাপ (Asia Cup 2025)। এই মেগা ম্যাচ ঘিরে বিগত কয়েকমাস ধরেই চলছিল টালবাহানা। ভারতের চাপে বদলে ফেলা হয় এই মহাদেশিয় টুর্নামেন্টের ভেন্যুও। কিন্তু জঙ্গি হামলার পরেও কি এই ম্যাচ হওয়া উচিত? এই প্রশ্নের উত্তরে হ্যাঁ বা না দুটোই শোনা যাচ্ছে সমর্থকদের মধ্যে। তবে রাজ্যের মন্ত্রী তথা ভারতীয় দলের প্রাক্তন ক্রিকেটার মনোজ তিওয়ারি (Manoj Tiwari) এই ম্যাচ নিয়ে ঘোর আপত্তি জানালেন।

সম্প্রতি কলকাতা টিভির সাংবাদিককে দেওয়া এক সাক্ষাৎকারে মনোজ তিওয়ারি বলেন, “আমি নিজেও ক্রিকেট খেলেছি, অবসর নিলেঅ খেলার প্রতি টান আমার একই আছে। কিন্তু যে পাকিস্তানের জঙ্গিদের জন্য আমাদের দেশের নির্দোষ মানুষের প্রাণ গিয়েছে, তাদের সঙ্গে খেলার মাধ্যমে আনন্দ করার ইচ্ছে আমার হয়না।” এককথায় এই ম্যাচ নিয়ে ইঙ্গিতে নিজের আপত্তি জানিয়েছেন ভারতের এই প্রাক্তন ক্রিকেটার।

আরও পড়ুন: পাক-দ্বৈরথে কী হবে ভারতের প্রথম একাদশ?

একইসঙ্গে মনোজ তিওয়ারি আরও বলেন যে, আইসিসি বা বিসিসিআই চাইলেই পাকিস্তানের বিরুদ্ধে ভারতের এই ম্যাচ বয়কট করতে পারত, কিন্তু সেটা হয়নি। তাঁর কথায়, “আমি বলছি না যে গোটা এশিয়া কাপকে বয়কট করা হোক, তবে ভারত বনাম পাকিস্তান ম্যাচ চাইলেই রদ করা যেত।” সেটাকেই উচিত কাজ বলে মনে করেন রাজ্যের এই মন্ত্রী।

উল্লেখ্য, ভারত-পাকিস্তান দ্বৈরথ মানেই বরাবর এক হাইভোল্টেজ মেগা-ম্যাচ। তবে এশিয়া কাপের আসন্ন এই ম্যাচকে ঘিরে এবার দর্শকদের আগ্রহ তুলনামূলকভাবে কম। একাধিক সংবাদমাধ্যমের রিপোর্ট বলছে, দুবাই ইন্টারন্যাশনাল স্টেডিয়ামের টিকিট এখনও সবটা বিক্রি হয়নি। স্টেডিয়ামের আসন খালি থাকতে পারে। তার একটা কারণ, বেশ কয়েক বছর ধরে ভারতের কাছে পাকিস্তান বারবার নাস্তানাবুদ হয়েছে, তাই পাক সমর্থকদের আর তেমন উৎসাহ নেই।